

VLADA REPUBLIKE HRVATSKE

Zagreb, 31. srpnja 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo financija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog uredbe o izmjeni Uredbe o visini trošarine na energente i električnu energiju |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

Na temelju članka 97. stavka 2. Zakona o trošarinama („Narodne novine“, br. 106/18., 121/19. i 144/21.), Vlada Republike Hrvatske je na sjednici održanoj 31. srpnja 2023. donijela

**UREDBU**

**O IZMJENI UREDBE O VISINI TROŠARINE NA ENERGENTE I ELEKTRIČNU ENERGIJU**

**Članak 1.**

U Uredbi o visini trošarine na energente i električnu energiju („Narodne novine“, br. 156/22., 1/23., 10/23., 22/23., 37/23., 46/23., 56/23., 71/23. i 79/23.), u članku 3. mijenjaju se visine trošarine u eurima na sljedeće predmete oporezivanja tako da glase:

„ - Bezolovni motorni benzin 456,00 EUR/1000 l

* Dizelsko gorivo 383,00 EUR/1000 l“.

**Članak 2.**

Visine trošarina iz članka 1. ove Uredbe primjenjuju se s danom stupanja na snagu ove Uredbe i određene su za razdoblje do 14. kolovoza 2023.

**Članak 3.**

Ova Uredba objavit će se u „Narodnim novinama“, a stupa na snagu 1. kolovoza 2023.

KLASA:

URBROJ:

Zagreb, 31. srpnja 2023.

Predsjednik

**mr. sc. Andrej Plenković,** v. r.

**OBRAZLOŽENJE**

Pravna osnova za donošenje predložene Uredbe o izmjeni visine trošarine na energente i električnu energiju propisana je člankom 97. stavak 2. Zakona o trošarinama („Narodne novine“, broj 106/18, 121/19 i 144/21), kojim se daje ovlaštenje Vladi Republike Hrvatske da Uredbom određuje visine trošarina na predmete oporezivanja iz članka 96. stavka 6. Zakona (energenti i električna energija).

Oporezivanje energenata i električne energije na razini EU regulirano je Direktivom 2003/96/EZ od 27. listopada 2003. o restrukturiranju okvira Zajednice za oporezivanje energenata i električne energije (SL L 283, 31. 10. 2003., str. 51.). Navedenom Direktivom propisane su minimalne visine trošarina za pojedini energent i električnu energiju.

Visine trošarine na energente i električnu energiju propisane su Uredbom o visini trošarine na energente i električnu energiju („Narodne novine“, broj 156/22).

Vlada Republike Hrvatske je izmjenama Uredbe o visini trošarine na energente i električnu energiju tijekom 2022. godine u devet navrata snižavala visinu trošarine na bezolovni motorni benzin i dizelsko gorivo te u prosincu 2022. godine i na loživo ulje radi ublažavanja rasta maloprodajne cijene energenata.

Vlada Republike Hrvatske je tijekom 2023. u osam navrata izmijenila Uredbu o visini trošarine na energente i električnu energiju, odnosno snizila visinu trošarine na bezolovni motorni benzin, dizelsko gorivo i loživo ulje radi ublažavanja rasta maloprodajne cijene energenata.

S obzirom da i dalje postoje okolnosti koje utječu na povećanje cijena energenata te nastavno na snižavanja visine trošarine tijekom 2022. i 2023. godine, predloženom izmjenom Uredbe o visini trošarine na energente i električnu energiju se radi sprečavanja njihovih negativnih utjecaja, predlaže snižavanje visine trošarine za najprodavanije energente bezolovni motorni benzin i dizelsko gorivo, za razdoblje od 1. kolovoza do 14. kolovoza 2023., i to za 56,31 eura na 1.000,00 litara bezolovnog motornog benzina i 23,13 eura na 1.000,00 litara dizelskog goriva odnosno 0,0563 eura po litri bezolovnog motornog benzina, 0,0231 eura po litri dizelskog goriva.

Ovime su visine trošarina na bezolovni motorni benzin i dizelsko gorivo i nadalje usklađene s minimalnim visinama propisanima Direktivom 2003/96/EZ.

Također je potrebno istaknuti da je od 1. siječnja 2019. godine uveden novi institut povrata dijela trošarine za dizelsko gorivo koje se koristi kao pogonsko gorivo u komercijalnom prijevozu robe i putnika kamionima odnosno autobusima te od 1. siječnja 2020. godine povrat dijela trošarine za dizelsko gorivo koje se koristi kao pogonsko gorivo u komercijalnom prijevozu robe i putnika željeznicom, kako bi se smanjili troškovi prijevoza i ojačala konkurentnost poduzetnika u tom sektoru. Na godišnjoj razini iznos povrata dijela plaćene trošarine za dizelsko gorivo u komercijalnom prijevozu robe je bio 26.544.561,68 eura (200 milijuna kuna), a putnika 4.247.129,87 eura (32 milijuna kuna), odnosno ukupno 31.322.582,79 eura (236 milijuna kuna).

Isto tako je važno za naglasiti da se temeljem Zakona o cestama („Narodne novine“, broj 148/13) uplaćuje naknada po litri naplaćene trošarine na energente u iznosu od 0,03 eura (0,20 kuna) na račun Hrvatskih autocesta d.o.o. (HAC) te u iznosu od 0,11 eura (0,80 kuna) na račun Hrvatskih cesta d.o.o. (HC), dok se temeljem Zakona o željeznici uplaćuje naknada po litri naplaćene trošarine na energente i to u iznosu 0,03 eura (0,20 kuna) na račun HŽ Infrastrukture d.o.o. (HŽI).

Zaključno, predlaže se stupanje na snagu ove Uredbe s ograničenim rokom važenja od 1. kolovoza do 14. kolovoza 2023. godine te se za vrijeme njezinog važenja očekuje se povećanje prihoda Državnog proračuna od trošarine na energente u iznosu od 5.407.416,88 eura (40.742.182,46 kuna) u odnosu na 2022. godinu (u kojoj se primjenjivala snižena visina trošarine), odnosno smanjenje prihoda od 3.189.863,32 eura (24.034.025,15 kuna) u odnosu na 2021. godinu (u kojoj se primjenjivala puna visina trošarine).